dahil sa pagkakabilanggo ni basilio, ang mga dukhat marunong lumingap na mga kaanak ay gumawa ng lahat ng magagawa upang mailigtas ang binata; ngunit sa dahilang silang lahat ay hindi pa makabuo ng tatlong pung piso, ay si hermana bali, gaya rin ng dati, ang siyang nagkaroon ng lalong mabuting akala. ang dapat nating gawin ay ang huminging sangguni sa taga sulat, aniya. sa mga abang taong iyon, ang taga sulat sa tribunal ay siyang oraculo sa delfos ng matatandang griego. bigyan lamang ng sikapat at saka isang tabako, ang dugtong ay sasabihin pa sa iyo ang lahat ng batas na magpapalaki ng ulo mo sa pagdingig sa kaniya. pag mayroon kang piso ay maililigtas ka kahit nasa sa paanan ka ng bibitayan. nang ipasok sa bilangguan ang kapit bahay kong si simon at hinagupit ng palo, dahil sa hindi nakapagpahayag ng ukol sa isang nakawang nangyari sa malapit sa kaniyang bahay, aba sa halagang kahatit sikolo lamang at isang balukay na bawang, ay nakuha siya ng taga sulat!